SKRIFTLIG FORESPØRGSEL E-2148/00

af María Sornosa Martínez (PSE) til Kommissionen

(30. juni 2000)

Om: Udledning af spildevand i Belcaire-floden i Vall d'Uixó (den autonome region Valencia, Spanien)

På sin vej gennem kommunen Vall d'Uixó i den autonome region Valencia er Belcaire-floden mål for udledning af spildevand fra de garverier, der ligger på flodbredden, og fra kommunens rensningsanlæg (omvendt osmose). På baggrund af de kommunale myndigheders passivitet over for dette miljøproblem har Confederación Hidrográfica del Júcar indgivet adskillige klager over den aktuelle situation, og en klagesag verserer for tiden ved de nationale domstole. Desuden er rensningsanlæggets forbehandling ifølge kommunens analyser hverken tilstrækkelig eller fyldestgørende, og det på trods af opførelsen af yderligere anlæg til rensning af industriens spildevand.

Kommunen selv offentliggjorde for nylig en undersøgelse, hvori den erkendte, at saltindholdet i det pågældende spildevand var dobbelt så stort, som de gældende lovgivningsbestemmelser tillader, men kommunen omtalte ikke andre klorholdige forurenende stoffer, der også udledes i Belcaire-floden.

Der verserer en sag mod Spanien ved Retten i Luxembourg for ukorrekt anvendelse af direktiv 76/464/EØF(1) om forurening, der er forårsaget af udledning af visse farlige stoffer i Fællesskabets vandmiljø.

Hvilke skridt agter Kommissionen på baggrund heraf at tage over for de spanske myndigheder for omsider at få dem til at opfylde kravene i omtalte direktiv også hvad angår Belcaire-floden?

Mener Kommissionen ikke på baggrund af det store befolkningstal i Vall d'Uixó og den helt klart utilstrækkelige anvendelse af systemer til rensning af forurenet spildevand, at der er tale om overtrædelse af bestemmelserne i direktiv 91/271/EØF om rensning af byspildevand?

(1) EFT L 129 af 18.5.1976, s. 23.

Svar afgivet på Kommissionens vegne af Margot Wallström

(18. september 2000)

Med hensyn til den generelle forurening af vand med farlige stoffer så er Kommissionen klar over, at der i Spanien har været visse problemer med at gennemføre Rådets direktiv 76/464/EØF af 4. maj 1976 om forurening, der er forårsaget af udledning af visse farlige stoffer i Fællesskabets vandmiljø. Efter at Kommissionen indledte en overtrædelsesprocedure mod Spanien i henhold til artikel 226 i EF-traktaten (tidl. artikel 169), har Domstolen dømt Spanien(1) for ikke at have iværksat programmer til begrænsning af forureningen af vand med visse farlige stoffer, der er opført på liste II i bilaget til direktiv 76/464/EØF, som foreskrevet i artikel 7 i direktivet.

På baggrund af de foreliggende oplysninger er det ikke muligt at afgøre, om Rådets direktiv 76/464/EØF og beslægtede direktiver(2) finder anvendelse i dette tilfælde. Medlemsstaterne skal i princippet give tilladelse til at udlede stoffer, der er opført på liste I og II. Med henblik på at begrænse forureningen skal de derudover vedtage programmer for de pågældende stoffer på liste II og fastsætte kvalitetsmålsætninger for vandet.

Kommissionen undersøger i øjeblikket de foranstaltninger, som de spanske myndigheder har truffet efter Domstolens dom. Af disse bør nævnes vedtagelse af afvandindsområdeplaner for de pågældende ferskvandsområder. I den forbindelse er loven om vand nr. 29/1985 desuden blevet ændret betydeligt ved lov nr. 46/1999. De spanske myndigheder har netop vedtaget Real Decreto 995/2000, af 2. juni, por el que se fijan objetivos de calidad para determinadas sustancias contaminantes (ved hvilken der fastsættes kvalitetsmålsætninger for visse farlige stoffer). Kommissionen håber, at der med de nye regler findes en løsning på de forskellige problemer med forurening af vand som f.eks. det, der ligger til grund for denne skriftlige forespørgsel.

Hvad angår Rådets direktiv 91/271/EØF af 21. maj 1991 om rensning af byspildevand(3) bør det nævnes, at byområder med en personækvivalent (PE) over 15 000 (personækvivalent er en måleenhed for den organiske forurening og svarer til den gennemsnitlige forurening, der produceres af en person pr. dag), der udleder byspildevand i floden Belcaire, skal være udstyret med et kloaknet og anlæg til sekundær rensning (dvs. biologisk rensning) senest den 31. december 2000. Fristen er den 31. december 2005 for byområder med en personækvivalent mellem 2 000 og 15 000. I begyndelsen af næste år vil Kommissionen undersøge, om forpligtelserne opfyldes for de store byområders vedkommende.

Kommissionen vil som traktatens vogter og med de midler, den har til rådighed, træffe de nødvendige foranstaltninger til, at fællesskabsretten overholdes i dette tilfælde.

(1) Domstolens dom af 25.11.1998. Sag C-214/96.

(2) Rådets direktiv 82/176/EØF af 22. marts 1982 om grænseværdier og kvalitetsmålsætninger for udledninger af kviksølv fra elektrolyse af alkaliske klorider EFT L 81 af 27.3.1982. Rådets direktiv 83/513/EØF af 26. september 1983 om grænseværdier og kvalitetsmålsætninger for udledninger af cadmium EFT L 291 af 24.10.1983. Rådets direktiv 84/156/EØF af 8. marts 1984 om grænseværdier og kvalitetsmålsætninger for udledninger af kviksølv fra andre sektorer end elektrolyse af alkalichlorider EFT L 74 af 17.3.1984. Rådets direktiv 84/491/EØF af 9. oktober 1984 om grænseværdier og kvalitetsmålsætninger for udledninger af hexachlorcyklohexan EFT L 274 af 17.10.1984. Rådets direktiv 86/280/EØF af 12. juni 1986 om grænseværdier og kvalitetsmålsætninger for udledninger af visse farlige stoffer, der er opført på liste I i bilaget til direktiv 76/464/EØF EFT L 181 af 4.7.1986.

(3) EFT L 135 af 30.5.1991.